Die interessantste kenmerk van jou sterreteken - Goeie Huishouding
Tuis » Die interessantste kenmerk van jou sterreteken
Jy sal verbaas wat jou sterreteken van jou sê … of dalk nie? Deur Sarah Schreiber
Danksy die diereriem weet ons alles van watter skoonheidsroetines om te volg tot watter drankies ons gunsteling is (genade, ons weet selfs met wie ons moet trou!), maar het jy al ooit al aan die minder lukrake eienskappe gedink wat jou teken eie aan jou maak? Verskeie astroloë meen dat ons sterretekens op vreemde dog spesifieke maniere in liggaamlike en persoonlikheidseienskappe na vore kom. Dis tyd om hierdie teorie te toets – kyk 'n bietjie hoe jou eienskappe met dié van jou teken vergelyk.
1. Waterdraer: Jou hande en voete is altyd koud
20 Januarie – 18 Februarie
As jy 'n Waterdraer is, is jy tien teen een 'n uitblinker in spanwerk en slaan jy die spyker op die kop wanneer gevoelens gekommunikeer moet word. Jy is waarskynlik ook een van daardie mense wie se voete en hande altyd yskoud is. Die rede? "Die waterdraer reguleer sirkulasie in die liggaam," het die astroloog en feng shui-kenner Donnal Stellhorn aan Business Insider vertel. Vingers en tone word egter nie in dieselfde mate geaffekteer nie.
2. Vis: Jy het 'n vreemde band met die getal 7
19 Februarie – 20 Maart
Vir 'n Vis is sewe veel meer as 'n gelukkige nommer. Die getal, wat ook met geestelike, psigiese en intellektuele ontwikkeling, sowel as wysheid en meesterlike redenering geassosieer word, is soos 'n gelukkige nommer op steroïede vir Visse wanneer dit in patrone voorkom. As jy deur die loop van 'n dag 'n herhaling van sewes sien (die horlosie lees byvoorbeeld 07:07), beleef jy waarskynlik 'n besonder goeie dag.
3. Ram: Jy het 'n litteken op jou voorkop of gesig
Mense wat onder hierdie sterreteken gebore is, is meer geneig om gedurende hul lewe hoofbeserings op te doen. Dit beteken egter geensins dat so iemand 'n ongeluksvoël is nie – Ramme is vreesloos (en soms roekeloos) en benader sake dikwels (letterlik) kop eerste, veral as kind. As jy 'n Ram is, kyk dus of daar 'n klein Harry Potter-agtige litteken op jou voorkop is; die kans is goed dat jy een het!
4. Bul: Jy haat (nee, háát) oggende
As jou wekker, wat vir elke vyf minute ná sewe gestel is, jou selfs dieper laat sluimer pleks van uit die bed laat spring, is jy nie alleen nie, liewe Bul! Jy is eenvoudig nie 'n oggendmens nie. Jy word immers deur Venus, die planeet van skoonheid en liefde regeer, en is bekend vir jou toewyding. Dit maak dus net sin dat jy aan jou skoonheidslaap getrou bly. Volgens Astro Style is satynlakens dan ook een van jou gunsteling-bykomstighede. Daar het jy dit!
5. Tweeling: Jy lyk fantasties in (en is mal oor) groen en geel
21 Mei – 20 Junie
Tweelinge, wat vir hul sjarmante, spitsvondige en avontuurlike persoonlikhede bekend is, versier hul huise dikwels in skakerings van geel, goud, chartreuse of groen, en is hulle ook geneig om op hul beste in dié kleure te lyk. Tweelinge kan hierdie skakerings se kragte glo "aktiveer" deur dit op 'n dag te dra wanneer hulle 'n bietjie ekstra geluk (of oorreding) nodig het.
6. Kreef: Jy is mal oor oudhede en vintage-klere
21 Junie – 22 Julie
Krewe is mal oor alles wat uniek is, iets wat uit hul kreatiewe, versorgende en kunssinnige persoonlikheid spruit. As mense wat deur die maan – en hul buie en emosies – regeer word, is Krewe (dikwels kunstenaars of sangers) dol oor vintage-goed en en snuffel hulle graag in oudhedewinkels rond en besit dalk selfs 'n paar antieke meubelstukke of outydse uitrustings.
7. Leeu: Jy het ongelooflike hare
23 Julie – 22 Augustus
Leeuvroue se kenmerkendste eienskap is hul hare, wat sin maak as 'n mens aan 'n leeu se maanhare dink. Of jy nou met 'n bos hare gebore is en of jou lokke wyd en syd met afguns bejeën word, jy kan jou sterreteken (en wonderlike haarprodukte, natuurlik) daarvoor dank.
8. Maagd: Jy het cum laude geslaag
Met hul pragmatiese werksetiek, organiseringsvaardighede en intense toewyding aan alles wat vir hulle belangrik is, is ons glad nie verbaas dat Maagde dikwels hul grade met lof slaag en eerste in hul klas staan nie.
9. Weegskaal: Jy is 'n modevoorloper
Weegskale is die modekenners van die diereriem en hul klerekaste getuig daarvan. Hulle is bekend vir hul weelderige uitrustings, 'n liefde vir duur handelsname en ryk kosse. Weegskale is die soort mense wat altyd éérs 'n foto van hul kos op Instagram sal deel voordat hulle begin eet. Getrou aan Venus, die planeet van liefde en skoonheid wat oor hulle regeer, is Weegskale ook bekend vir hul skoonheid – en mooi kuiltjies!
10. Skerpioen: Jy het 'n gepunte haarlyn
As onderdane van Pluto, die planeet van mag en regenerasie, is Skerpioene onstuitbaar dapper, lojaal en vlymskerp – nes hul haarlyne. Gepunte haarlyne word deur 'n duidelike V in die middel van die voorkop gekenmerk waar die haarlyn begin, wat dan ook die Skerpioen se hoofkenmerk is.
11. Boogskutter: Van al die tekens, het jy die grootste kans op roem
As jy 'n Boogskutter is en van 'n lewe in die kollig droom, gaan jou droom bes moontlik bewaarheid word. Boogskutters, wat vir hul optimisme, toewyding en selfvertroue bekend is, het glo die grootste kans om beroemd of bekend te word. Daar is selfs 'n lys van selebs wat hierdie teorie staaf: Brad Pitt, Taylor Swift, Frank Sinatra en Scarlett Johansson.
12: Steenbok: Jy is (letterlik) die baas
22 Desember – 19 Januarie
Gaan kyk wanneer jou baas verjaar – dit behoort jou nie te verras as dit tussen 22 Desember en 19 Januarie is nie. Steenbokke is bekend vir hul sterk leierseienskappe, asook hul lojale, hardwerkende en gesinsgeoriënteerde persoonlikheid. Steenbokke werk dus dikwels obsessief aan groot projekte sonder dat hulle hul langtermyndoelwitte uit die oog verloor.